
Определение №522/15.10.2009 по ч. търг. д. №541/2009 на ВКС, ТК, I т.о.
 


 	
	 № 522	
	 	
	Гр.София, 15.10.2009 г.	
	 	
	ВЪРХОВНИЯТ КАСАЦИОНЕН СЪД на Република България, Търговска колегия, Първо отделение, в закрито заседание на тринадесети октомври през две хиляди и девета година, в състав:	
	 	
		
	 	
	 ПРЕДСЕДАТЕЛ: Таня Райковска	
	 	
	 ЧЛЕНОВЕ: Дария Проданова 	
	 	
	 Тотка Калчева	
	 	
		
	 	
	при секретаря …………………, след като изслуша докладваното от съдия Калчева, ч. т.д.№ 541 по описа за 2009г., за да се произнесе, взе предвид следното:	
	 	
		
	 	
	 	
	 	
	 	
	 	
		
		
	Производството е по чл. 274, ал. 3, т. 1 ГПК.	
	 	
	 Образувано е по частна касационна жалба на „Т” Е., гр. С. срещу определение № 3979/03.04.2009г., постановено по ч. гр. д. № 2219/09г. от Софийския градски съд, с което е оставена без уважение частната му жалба против определение от 09.12.2008г. по гр. д. № 38493/2008г. на Софийския районен съд за връщане на исковата молба.	
	 	
	 Частният жалбоподател поддържа, че определението е неправилно, а допускането на касационното обжалване основава на липсата на утвърдена практика на ВКС по прилагането на нормата на чл. 415, ал. 1 във вр. чл. 422 ГПК.	
	 	
	 Ответникът Г. С. В., гр. С. не взема становище по частната жалба.	
	 	
	Върховният касационен съд, Търговска колегия, Първо отделение намира, че частната жалба е подадена от надлежна страна, срещу акт, подлежащ на касационно обжалване съгласно чл. 274, ал. 3, т. 1 ГПК, и е спазен преклузивният срок по чл. 275, ал. 1 ГПК.	
	 	
	 Производството по гр. д. № 38493/08г. по описа на Софийския районен съд е образувано по иск на „Т”Е. за признаване на установено по отношение на Г. В., че същият дължи на ищеца сумата от 3103.34 лв., представляваща цена на доставена топлинна енергия и лихва за забава, с твърдения, че длъжникът е направил възражения срещу издадената заповед по изпълнение по реда на чл. 415, ал. 1 във вр. с чл. 410 ГПК.	
	 	
	 За да постанови обжалвания съдебен акт за потвърждаване на определението на районния съд за връщане на исковата молба въззивният съд е приел, че нормата на чл. 422 ГПК определя искът, който следва да предяви заявителят при подадено възражение срещу заповедта за изпълнение, като такъв от категорията на осъдителните, както и че липсва правен интерес от предявяването на установителен иск, тъй като не би могъл да се снабди с изпълнителен титул. 	
	 	
	 Атакуваното определение е от категорията на актовете по чл. 274, ал. 3, т. 1 ГПК и допустимостта на касационното обжалване се определя от въведените в жалбата основания по чл. 280, ал. 1 ГПК.	
	 	
	Частният жалбоподател поставя като съществен за делото въпроса за характера за исковете, предявени от кредитор при възражение на длъжника по акт, издаден по чл. 410 ГПК. 	
	 	
	Настоящият съдебен състав намира, че поставеният въпрос би бил съществен до изменението на чл. 415, ал. 1 и чл. 416 ГПК със ЗИДГПК, /обнар. ДВ бр. 42/05.06.2009г./	
	 	
	Съгласно П. 10 ЗИДГПК в новата редакция на чл. 415, ал. 1 ГПК при подадено възражение срещу заповедта за изпълнение, заявителят може да предяви иск за установяване на вземането си и съответно заповедта за изпълнение влиза в сила след влизане в сила на съдебното решение за установяване на вземането – чл. 416 ГПК, изм. с П. 11 ЗИДГПК.	
	 	
	По силата на законодателната промяна, не е налице неяснота относно тълкуването на правната норма. Обжалваното въззивно определение, както и първоинстанционният акт не съответстват на съдържанието на разпоредбата след изменението и на практиката на ВКС, поради което касационното обжалване следва да се допусне съгласно чл. 280, ал. 1, т. 1 ГПК. Определенията подлежат на отмяна на основание чл. 281, т. 3 ГПК, като делото се върне на СРС за разглеждане на предявения иск по същество.	
	 	
	Мотивиран от горното, Върховният касационен съд	
	 	
		
	 	
	 ОПРЕДЕЛИ: 	
	 	
		
	 	
	ОТМЕНЯ определение № 3979/03.04.2009г., постановено по ч. гр. д. № 2219/09г. от Софийския градски съд, както и определение от 09.12.2008г. по гр. д. № 38493/2008г. на Софийския районен съд.	
	 	
	ВРЪЩА делото на Софийския районен съд.	
	 	
	Определението е окончателно.	
	 	
		
	 	
	 ПРЕДСЕДАТЕЛ:	
	 	
	 ЧЛЕНОВЕ: 1.	
	 	
	 2.	

